CELEX: 32021D1012
Language: da
Date: 2021-06-21 00:00:00
Title: Rådets afgørelse (FUSP) 2021/1012 af 21. juni 2021 om udnævnelse af Den Europæiske Unions særlige repræsentant for Afrikas Horn

22.6.2021   
               
               
                  DA
               
               
                  Den Europæiske Unions Tidende
               
               
                  L 222/27
               
            
         RÅDETS AFGØRELSE (FUSP) 2021/1012
         af 21. juni 2021
         om udnævnelse af Den Europæiske Unions særlige repræsentant for Afrikas Horn
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Union, særlig artikel 33 og artikel 31, stk. 2,
         under henvisning til forslag fra Unionens højtstående repræsentant for udenrigsanliggender og sikkerhedspolitik, og
         ud fra følgende betragtninger:
         
                     (1)
                  
                  
                     Rådet vedtog den 8. december 2011 afgørelse 2011/819/FUSP (1) om udnævnelse af Alexander RONDOS til Den Europæiske Unions særlige repræsentant (EUSR) for Afrikas Horn.
                  
               
                     (2)
                  
                  
                     Rådet vedtog den 25. juni 2018 afgørelse (FUSP) 2018/905 (2) om forlængelse af mandatet for Alexander RONDOS som EUSR for Afrikas Horn. Nævnte afgørelse blev senest ændret ved Rådets afgørelse (FUSP) 2021/352 (3). EUSR's mandat udløber den 30. juni 2021.
                  
               
                     (3)
                  
                  
                     Der bør udnævnes en ny EUSR for Afrikas Horn for en periode på 14 måneder.
                  
               
                     (4)
                  
                  
                     EUSR gennemfører mandatet under forhold, der muligvis vil blive forværret og vil kunne hindre opnåelsen af målene for Unionens optræden udadtil, jf. traktatens artikel 21 —
                  
               VEDTAGET DENNE AFGØRELSE:
         
            Artikel 1
            Den Europæiske Unions særlige repræsentant
            
               1.   Annette WEBER udnævnes herved til Den Europæiske Unions særlige repræsentant (EUSR) for Afrikas Horn fra den 1. juli 2021 til den 31. august 2022. Rådet kan beslutte, at EUSR's mandat forlænges eller afsluttes tidligere baseret på en vurdering fra Den Udenrigs- og Sikkerhedspolitiske Komité (PSC) og efter forslag fra Unionens højtstående repræsentant for udenrigsanliggender og sikkerhedspolitik (HR).
            
            
               2.   I forbindelse med EUSR's mandat defineres Afrikas Horn som værende det primære fokusområde for Den Europæiske Unions strategi for Afrikas Horn (»strategien«) som vedtaget ved Rådets konklusioner den 10. maj 2021, og det omfatter Djibouti, Eritrea, Etiopien, Kenya, Somalia, Sudan, Sydsudan og Uganda. EUSR skal også samarbejde med landene ved Det Røde Hav, Nilbassinet og andre samt med relevante regionale eller internationale enheder i og uden for Afrikas Horn, herunder Golfhalvøen og Nordafrika, alt efter hvad der er relevant.
            
         
         
            Artikel 2
            Politikmål
            
               1.   Baseret på strategiens politikmål skal EUSR's mandat aktivt bidrage til de regionale og internationale bestræbelser på at opnå fredelig sameksistens og varig fred, sikkerhed og udvikling i og blandt landene i regionen. Endvidere skal EUSR sigte mod at forbedre kvaliteten, intensiteten, virkningen og synligheden af Unionens alsidige engagement på Afrikas Horn.
            
            
               2.   EUSR skal bidrage til at udvikle og gennemføre Unionens bestræbelser i regionen ved en integreret tilgang, herunder på politiske, sikkerhedsmæssige og udviklingsmæssige områder, og koordinere alle relevante instrumenter og interessenter for Unionens aktioner. EUSR's indsats forfølges i tæt samarbejde og koordinering med de relevante EU-delegationschefer, Tjenesten for EU's Optræden Udadtil (EU-Udenrigstjenesten), Kommissionen, medlemsstaterne og andre relevante EU-aktører og -interessenter. EUSR skal øge Unionens indflydelse i regionen og sikre sammenhæng i Unionens tilgang på regionalt plan.
            
            
               3.   EUSR skal bidrage til Unionens engagement i at uddybe sit strategiske forhold til og partnerskab med regionen Afrikas Horn og landene heri med det formål at støtte fred og sikkerhed, demokrati, menneskerettigheder, retsstaten, kønsligestilling, humanitære principper og humanitær folkeret, bæredygtig udvikling, økonomisk vækst, klimaindsats og regionalt samarbejde.
            
            
               4.   De overordnede politikmål, som EUSR skal bidrage til, omfatter blandt andet:
               
                           a)
                        
                        
                           stabilisering af Afrikas Horn med fokus på den bredere regionale dynamik, herunder på landeniveau, når det er relevant for stabiliteten i regionen
                        
                     
                           b)
                        
                        
                           de politiske omstillingsprocesser, f.eks. i Etiopien og Sudan, freds- og statsopbygningsprocesser i Somalia og Sydsudan samt forebyggelse og tidlig varsling af potentielle konflikter mellem eller inden for lande i regionen, herunder grænseoverskridende konflikter, og bidrag til mægling og løsning heraf
                        
                     
                           c)
                        
                        
                           bæredygtigt regionalt samarbejde på det politiske, sikkerhedsmæssige og økonomiske område, og fælles multilaterale tiltag, navnlig med De Forenede Nationer (FN), Den Afrikanske Union (AU) og Den Mellemstatslige Organisation for Udvikling (IGAD)
                        
                     
                           d)
                        
                        
                           en forhandlet løsning for Den Store Etiopiske Renæssancedæmning (GERD) og fremme af grænseoverskridende samarbejde i hele Nilbassinet
                        
                     
                           e)
                        
                        
                           sikkerhed, stabilitet og samarbejde omkring Det Røde Hav.
                        
                     
         
         
            Artikel 3
            Mandat
            
               1.   For at nå politikmålene i relation til Afrikas Horn har EUSR mandat til:
               
                           a)
                        
                        
                           aktivt at bidrage til gennemførelsen af strategien og styrke den overordnede sammenhæng og effektivitet af Unionens aktiviteter med henblik på yderligere at uddybe og styrke Unionens forhold til og partnerskab med regionen Afrikas Horn og landene og organisationerne heri
                        
                     
                           b)
                        
                        
                           at samarbejde med alle relevante interessenter i regionen, nationale statslige og ikkestatslige aktører, regionale myndigheder, internationale og regionale organisationer, civilsamfund, unge, den private sektor og diasporaer med henblik på at fremme Unionens mål og bidrage til bedre forståelse af Unionens rolle i regionen. I den forbindelse rejser EUSR regelmæssigt til alle landene i regionen
                        
                     
                           c)
                        
                        
                           at samarbejde med relevante aktører uden for regionen med henblik på at håndtere spørgsmål vedrørende bredere regional stabilitet, herunder GERD, Det Røde Hav, det vestlige Indiske Ocean og finansieringen af Den Afrikanske Unions Mission i Somalia (AMISOM) og det efterfølgende AU-ledede sikkerhedsengagement. Kontakter skal alt efter tilfældet omfatte bilateralt samarbejde med Amerikas Forenede Stater, Det Forende Kongerige Storbritannien og Nordirland, Golfstaterne, Egypten, regionale kontakter til Samarbejdsrådet for Golfstaterne, Rådet af Arabiske og Afrikanske Stater ved Det Røde Hav og Adenbugten og andre relevante internationale aktører
                        
                     
                           d)
                        
                        
                           at repræsentere og fremme Unionens interesser og synlighed i relevante regionale og internationale fora
                        
                     
                           e)
                        
                        
                           at tilskynde til og støtte effektivt politisk og sikkerhedsmæssigt samarbejde og bæredygtig økonomisk integration i regionen gennem EU's partnerskab med AU og regionale organisationer, navnlig IGAD. EUSR skal indlede/styre, støtte og fremme konfliktløsningsmekanismer, navnlig afrikanskejede såvel som mellemøstlige/nordafrikanske mekanismer, med henblik på at fremme effektiv forebyggelse, deeskalering og fredelig bilæggelse af tvister og til forsoning ved at tilskynde til dialog, forhandling og mægling
                        
                     
                           f)
                        
                        
                           at følge den politiske og sikkerhedsmæssige udvikling i regionen og bidrage til udvikling af Unionens politik for regionen med henblik på at rådgive om og formulere konkrete forslag til foranstaltninger, herunder i relation til Eritrea, Etiopien, Somalia, Sudan, Sydsudan, grænsekonflikten mellem Sudan og Etiopien, spændingerne mellem Somalia og Kenya, Kenyas regionale rolle, Nilkonflikten, sikkerhed ved Det Røde Hav, fremme regional integration og andre forhold i regionen, der påvirker dens sikkerhed, stabilitet og fredelige og inklusive udvikling. EUSR skal også bidrage til Unionens tidlige indsats og Unionens strategiske og langsigtede vision i forbindelse med Afrikas Horn
                        
                     
                           g)
                        
                        
                           at fortsætte med at mobilisere regional og international støtte til politiske omstillingsprocesser i f.eks. Etiopien og Sudan i tæt samarbejde med EU-delegationscheferne og medlemsstaternes missioner. EUSR skal bidrage til at støtte landsdækkende freds- og forsoningsbestræbelser baseret på en inklusiv og gennemsigtig dialog. EUSR skal fortsætte bestræbelserne på at håndtere de regionale konsekvenser af de mange kriser i Etiopien, herunder i Tigray, ved navnlig at opfordre til en fredelig løsning på grænsespændingerne med Sudan. For så vidt angår Sudan skal EUSR's indsats også fokuseres på at støtte gennemførelsen af Jubafredsaftalen og forhandlingerne og gennemførelsen af efterfølgende aftaler
                        
                     
                           h)
                        
                        
                           at fortsætte med at opfordre til større støtte fra regionale og internationale interessenter til kritiske freds- og statsopbygningsprocesser i Somalia og Sydsudan. Som supplement til EU-delegationschefens og medlemsstaternes indsats skal EUSR støtte Unionens statsopbygningsindsats i Somalia, herunder udvikling af sikkerhedssektoren. I den forbindelse skal EUSR bidrage til overvejelserne vedrørende brugen af den europæiske fredsfacilitet og missioner og operationer under den fælles sikkerheds- og forsvarspolitik (FSFP) i regionen. For så vidt angår Sydsudan skal EUSR i tæt samarbejde med EU-delegationschefen fortsat arbejde tæt sammen med FN, IGAD, AU og andre relevante internationale partnere om at bevare deres støtte til fredsindsatsen og den overordnede stabilisering af landet
                        
                     
                           i)
                        
                        
                           at samarbejde med Eritrea og insistere på en konstruktiv dagsorden på regionalt niveau, herunder på tilbagetrækningen af Eritreas tropper fra Etiopien
                        
                     
                           j)
                        
                        
                           at fortsætte med at repræsentere Unionen i sin egenskab af observatør ved de AU-ledede forhandlinger om GERD. I tæt koordinering med EU-delegationscheferne og medlemsstaternes missioner i Egypten, Sudan og Etiopien skal EUSR bidrage til at støtte dialog og samarbejde mellem parterne og opbygge tillid og udarbejde tillidsskabende foranstaltninger, som kan hjælpe med at skabe incitament for en løsning af GERD-konflikten. Mere generelt skal EUSR bidrage til at støtte Unionens indsats for at intensivere engagementet i vanddiplomati i hele Nilbassinet
                        
                     
                           k)
                        
                        
                           at opfordre til samarbejde, dialog og fredelig løsning af konflikter omkring Det Røde Hav og opbygge privilegerede forbindelser med regionalt ejede initiativer. I tæt koordinering med EU-delegationerne og medlemsstaternes missioner i regionen skal EUSR bidrage til at udvikle en integreret tilgang til hele regionen ved Det Røde Hav og hjælpe med at opbygge en inklusiv samarbejdsdagsorden for Det Røde Hav blandt relevante regionale og internationale aktører
                        
                     
                           l)
                        
                        
                           at følge de grænseoverskridende udfordringer, der påvirker Afrikas Horn, tæt og fremme samarbejdet om at afhjælpe dem, navnlig radikalisering og terrorisme, maritim sikkerhed og pirateri, grænsekonflikter, alle former for ulovlig handel, herunder menneskehandel, ulovlige finansielle strømme samt alle politiske og sikkerhedsmæssige følger af humanitære kriser
                        
                     
                           m)
                        
                        
                           at fremme humanitær adgang og respekt for den humanitære folkeret og beskyttelse af civile
                        
                     
                           n)
                        
                        
                           i samarbejde med EUSR for menneskerettigheder at bidrage til fremme af menneskerettighederne via gennemførelsen af Rådets afgørelse 2011/168/FUSP (4) og Unionens menneskerettighedspolitik, herunder EU's retningslinjer om menneskerettigheder, navnlig EU's retningslinjer om børn i væbnede konflikter og om vold mod kvinder og piger og bekæmpelse af alle former for diskrimination mod dem, og Unionens politik med hensyn til FN's Sikkerhedsråds resolution (UNSCR) 1325 (2000) og efterfølgende resolutioner om kvinder, fred og sikkerhed samt UNSCR 2250 (2015) om ungdom, fred og sikkerhed. Dette omfatter udvekslinger med Den Internationale Straffedomstol, FN's højkommissær for menneskerettigheder og med menneskerettighedsforkæmpere
                        
                     
                           o)
                        
                        
                           at bidrage til at tackle klimaændringernes stadig større konsekvenser for fred og sikkerhed. Dette omfatter sikring af, at forebyggende og fredsopbyggende aktiviteter tager hensyn til klima- og miljørelaterede sikkerhedsrisici.
                        
                     
            
               2.   EUSR skal med henblik på opfyldelsen af mandatet bl.a.:
               
                           a)
                        
                        
                           rådgive og aflægge rapport om fastlæggelse af Unionens holdninger i regionale og internationale fora, alt efter hvad der er relevant, med henblik på proaktivt at fremme tiltag baseret på partnerskab og gensidig ansvarlighed og styrke Unionens integrerede tilgang til Afrikas Horn
                        
                     
                           b)
                        
                        
                           bidrage til at holde sig orienteret om alle Unionens aktiviteter og samarbejde og koordinere tæt med de relevante EU-delegationer og medlemsstater.
                        
                     
         
         
            Artikel 4
            Gennemførelse af mandatet
            
               1.   EUSR har ansvaret for gennemførelsen af mandatet og handler under HR's myndighed.
            
            
               2.   PSC opretholder privilegerede forbindelser med EUSR og er EUSR's primære kontaktpunkt i forhold til Rådet. PSC giver EUSR strategisk vejledning og politiske retningslinjer i forbindelse med mandatet, uden at dette berører HR's beføjelser.
            
            
               3.   EUSR samarbejder og samordner arbejdet nøje med EU-Udenrigstjenesten og dens relevante tjenestegrene.
            
         
         
            Artikel 5
            Finansiering
            
               1.   Det finansielle referencegrundlag til dækning af udgifterne i forbindelse med EUSR's mandat i perioden fra den 1. juli 2021 til den 31. august 2022 udgør 2 750 000 EUR.
            
            
               2.   Udgifterne forvaltes i overensstemmelse med de procedurer og regler, der gælder for Unionens almindelige budget.
            
            
               3.   Udgifterne forvaltes i henhold til en kontrakt mellem EUSR og Kommissionen. EUSR står til ansvar for alle udgifter over for Kommissionen.
            
         
         
            Artikel 6
            Sammensætning af medarbejderstaben
            
               1.   EUSR er inden for rammerne af sit mandat og de finansielle midler, der stilles til rådighed i den forbindelse, ansvarlig for at sammensætte en medarbejderstab. Staben skal omfatte medarbejdere med den ekspertise i specifikke politiske spørgsmål, som mandatet kræver. EUSR underretter omgående Rådet og Kommissionen om medarbejderstabens sammensætning.
            
            
               2.   Medlemsstaterne, EU-institutionerne og EU-Udenrigstjenesten kan foreslå udstationering af medarbejdere til at arbejde sammen med EUSR. Løn til sådanne udstationerede medarbejdere afholdes af henholdsvis medlemsstaten, den pågældende EU-institution eller EU-Udenrigstjenesten. Eksperter, der af medlemsstaterne udstationeres ved EU-institutionerne eller EU-Udenrigstjenesten, kan også udstationeres til EUSR. Internationale kontraktansatte skal være statsborgere i en medlemsstat.
            
            
               3.   Alt udstationeret personale forbliver under den udsendende medlemsstats eller EU-institutions eller EU-Udenrigstjenestens administrative myndighed og udfører sine opgaver og handler i EUSR's mandats interesse.
            
            
               4.   EUSR's personale placeres samme sted som de relevante tjenestegrene i EU-Udenrigstjenesten eller EU-delegationerne med henblik på at sikre sammenhæng og konsekvens i deres respektive aktiviteter.
            
         
         
            Artikel 7
            Privilegier og immuniteter for EUSR og EUSR's medarbejderstab
            De privilegier, immuniteter og yderligere garantier, der er nødvendige for, at EUSR og medarbejderne i EUSR's stab kan opfylde og afvikle EUSR's mission uhindret, aftales med værtslandene, alt efter hvad der er relevant. Medlemsstaterne og EU-Udenrigstjenesten yder enhver fornøden støtte med henblik herpå.
         
         
            Artikel 8
            Sikkerheden i forbindelse med EU's klassificerede informationer
            EUSR og medarbejdere i EUSR's stab respekterer de sikkerhedsprincipper og minimumsstandarder, der er fastsat i Rådets afgørelse 2013/488/EU (5).
         
         
            Artikel 9
            Adgang til oplysninger og logistisk støtte
            
               1.   Medlemsstaterne, Kommissionen, EU-Udenrigstjenesten og Generalsekretariatet for Rådet sikrer, at EUSR får adgang til alle relevante oplysninger.
            
            
               2.   Alt efter hvad der er relevant, yder EU-delegationerne i regionen og/eller medlemsstaterne logistisk støtte i regionen.
            
         
         
            Artikel 10
            Sikkerhed
            I overensstemmelse med Unionens sikkerhedspolitik for personale, der er udstationeret uden for Unionen som led i operationer i medfør af traktatens afsnit V, træffer EUSR i overensstemmelse med sit mandat og på baggrund af sikkerhedssituationen i ansvarsområdet alle med rimelighed gennemførlige forholdsregler med hensyn til sikkerheden for alt personale, der står under EUSR's direkte myndighed, navnlig ved at:
            
                        a)
                     
                     
                        udarbejde en specifik sikkerhedsplan baseret på rådgivning fra EU-Udenrigstjenesten, herunder specifikke materielle, organisatoriske og proceduremæssige sikkerhedsforanstaltninger, vedrørende styring af sikre personalebevægelser til og inden for ansvarsområdet samt styring af sikkerhedshændelser, og som omfatter en beredskabs- og evakueringsplan
                     
                  
                        b)
                     
                     
                        sikre, at alt personale, der er udstationeret uden for Unionen, er dækket af en højrisikoforsikring, der er tilpasset forholdene i ansvarsområdet
                     
                  
                        c)
                     
                     
                        sikre, at alle medarbejdere i EUSR's stab, der skal udstationeres uden for Unionen, herunder lokalt ansat personale, har modtaget relevant sikkerhedsuddannelse før eller ved ankomsten til ansvarsområdet på grundlag af de risikoratings, som EU-Udenrigstjenesten har opstillet for dette område
                     
                  
                        d)
                     
                     
                        sikre, at alle vedtagne henstillinger, som fremsættes efter regelmæssige sikkerhedsvurderinger, gennemføres, og afgive skriftlige rapporter til HR, Rådet og Kommissionen om deres gennemførelse og om andre sikkerhedsspørgsmål som led i de regelmæssige fremskridtsrapporter og en endelig samlet rapport om gennemførelsen af mandatet.
                     
                  
         
            Artikel 11
            Indberetning
            EUSR aflægger regelmæssigt rapport til HR og PSC. EUSR aflægger også mundtlige og skriftlige rapporter til Rådets arbejdsgrupper efter behov. Der udsendes regelmæssigt rapporter gennem Coreunettet. EUSR kan aflægge rapport til Rådet for Udenrigsanliggender. I overensstemmelse med traktatens artikel 36 kan EUSR inddrages i orienteringen af Europa-Parlamentet.
         
         
            Artikel 12
            Koordinering
            
               1.   Inden for rammerne af strategien bidrager EUSR til, at Unionens indsats fremtræder som en helhed og er sammenhængende og effektiv, og hjælper med at sikre, at alle EU-instrumenter og medlemsstaternes aktioner sættes ind på en sammenhængende måde med henblik på at nå Unionens politikmål. Der bør, hvor det er relevant, tilstræbes samarbejde med medlemsstaterne. EUSR's aktiviteter koordineres med EU-Udenrigstjenestens, EU-delegationernes og Kommissionens aktiviteter samt med de aktiviteter, der udføres af andre EUSR, som er aktive i regionen. EUSR sørger for regelmæssig briefing af medlemsstaternes missioner og EU-delegationerne.
            
            
               2.   Under arbejdet på stedet holdes der tæt kontakt til de relevante chefer for medlemsstaternes missioner, EU-delegationscheferne og cheferne for FSFP-missioner og -operationer. De bestræber sig på i videst muligt omfang at bistå EUSR i gennemførelsen af mandatet. EUSR rådgiver i tæt samordning med de relevante EU-delegationer den øverstbefalende for EU NAVFOR Atalanta, den øverstbefalende for EUTM Somalia og missionschefen for EUCAP Somalia om lokale politiske forhold. EUSR og de øverstbefalende for EU-operationerne og den øverstbefalende for den civile operation konsulterer om nødvendigt hinanden. EUSR skal også holde forbindelse med andre internationale og regionale aktører på stedet.
            
         
         
            Artikel 13
            Bistand i forbindelse med krav
            EUSR og EUSR's medarbejderstab bistår ved tilvejebringelsen af elementer til at behandle ethvert krav og enhver forpligtelse, der hidrører fra mandaterne fra de tidligere EUSR'er for Afrikas Horn, og yder administrativ bistand og adgang til relevante sagsakter med henblik herpå.
         
         
            Artikel 14
            Revision
            Gennemførelsen af denne afgørelse og dens sammenhæng med andre bidrag fra Unionen til regionen tages løbende op til revision. EUSR forelægger HR, Rådet og Kommissionen regelmæssige fremskridtsrapporter og en endelig samlet rapport om gennemførelsen af mandatet senest den 31. maj 2022.
         
         
            Artikel 15
            Ikrafttræden
            Denne afgørelse træder i kraft på dagen for vedtagelsen.
         
         
            Udfærdiget i Luxembourg, den 21. juni 2021.
            
               
                  På Rådets vegne
               
               J. BORRELL FONTELLES
               
                  Formand
               
            
         
         
            (1)  Rådets afgørelse 2011/819/FUSP af 8. december 2011 om udnævnelse af Den Europæiske Unions særlige repræsentant for Afrikas Horn (EUT L 327 af 9.12.2011, s. 62).
         
            (2)  Rådets afgørelse (FUSP) 2018/905 af 25. juni 2018 om forlængelse af mandatet for Den Europæiske Unions særlige repræsentant for Afrikas Horn (EUT L 161 af 26.6.2018, s. 16).
         
            (3)  Rådets afgørelse (FUSP) 2021/352 af 25. februar 2021 om ændring af afgørelse (FUSP)2018/905 om forlængelse af mandatet for Den Europæiske Unions særlige repræsentant for Afrikas Horn (EUT L 68 af 26.2.2021, s. 187).
         
            (4)  Rådets afgørelse 2011/168/FUSP af 21. marts 2011 om Den Internationale Straffedomstol og om ophævelse af fælles holdning 2003/444/FUSP (EUT L 76 af 22.3.2011, s. 56).
         
            (5)  Rådets afgørelse 2013/488/EU af 23. september 2013 om reglerne for sikkerhedsbeskyttelse af EU's klassificerede informationer (EUT L 274 af 15.10.2013, s. 1).